Det har vakt genklang i udlandet og også blandt turister på besøg i Danmark, at vi har eller vil gennemføre en række udlændingestramninger herhjemme.

Svinekød, der skal serveres i randrusianske institutioner. Flygtninge, som risikerer at få beslaglagt deres smykker eller andre værdigenstande. Og annoncer i libanesiske aviser, der advarer asylansøgere mod at rejse til Danmark.

I løbet af det seneste halve år har der været adskillige eksempler på historier om dansk udlændingepolitik, som har bragt Danmark i de internationale medier på en knap så positiv baggrund.

Turister forstår ikke politikken

Udenlandske turister på besøg i Danmark har da også svært ved at forstå de politiske stramninger, der har skabt de negative overskrifter i aviser som The New York Times og The Guardian.

- Hvis danskerne vil tage imod flygtninge, skal de ikke tage deres værdigenstande. Der er jo en grund til, at de kommer til Danmark. De kommer for at få hjælp, ikke for at få beslaglagt deres ting, siger den amerikanske turist Alet Thomas, som TV 2 News mødte i København lørdag.

Forskere advarer: Det kan ende galt

Flere forskere advarer lørdag om, at den danske regering bør tage den negative omtale, som den hun referer til, alvorligt.

Kritikken risikerer nemlig at puste til radikale islamisters ild, og kan i sidste ende betyde, at de får lettere ved at rekruttere radikaliserede, som vil rette deres vrede mod Danmark, forklarer Rasmus Boserup, seniorforsker ved Dansk Institut for Internationale Studier til Kristeligt Dagblad.

Professor i international politik ved Københavns Universitet Ole Wæver bakker op om den analyse og konstaterer, at regeringen har været for naiv sin signalpolitik.

Kritikken handler ikke om danskerne

Tyske Markus Taglieber, der er på ferie i København, påpeger da også, at hans indtryk af den danske regering ikke er positivt.

- Jeg har læst nyheden om, at den danske stat beslaglægger flygtningenes værdigenstande. Det er jeg ikke så begejstret for. I Tyskland gør vi det anderledes, der prøver vi at hjælpe folk. I Tyskland er indtrykket, at det gør man ikke i Danmark - især regeringen, ikke folket, forklarer han.

Danskere uenige i kritik

Det er dog langt fra alle danskere, der deler den vurdering. PÅ TV 2's facebookprofil koger debatten blandt brugerne, som i mange tilfælde mener, at udlandet kan lære af Danmark. Samtidig er der også masser af positiv omtale i de udenlandske medier, påpeger brugeren Nanna Lund Boysen:

- Lad da bare de andre tro, hvad de vil. Imens er Århus nummer 13 på "52 places to go", The Guardian kalder Odense for det bedste sted at bo i Europa, og København er endnu en gang blevet kåret som verdens bedste by - så helt slem kan omtalen da ikke være, påpeger hun.